SKRIFTLIG FORESPØRGSEL E-3655/02

af Rosa Miguélez Ramos (PSE) til Kommissionen

(18. december 2002)

Om: Olieforureningen i Galicia de mest berørte sektorer

Katastrofen som følge af olietankeren Prestiges forlis har ramt et område, som er overordentligt afhængigt af fiskeri. Kystfiskerflåden har indstillet fiskeriet. Skaderne er uoverskuelige. De kystfiskere, som har kunnet sejle ud, har allerede kunnet konstatere, at arter, som normalt forefindes på de traditionelle fangstpladser, er forsvundet også i de områder, der formodes ikke at være ramt af forureningen.

I de berørte områder er der endvidere en fiskeopdrætsindustri i rivende udvikling, som beskæftiger mange arbejdstagere og bidrager til, at EU er den største internationale producent af f.eks. blåmuslinger og pighvar. Forureningen med fuelolie har ikke alene ødelagt den nuværende produktion af disse to produkter, men for muslingernes vedkommende også den kommende produktion. Som bekendt indsamles den levende sæd direkte ved den galiciske kyst med henblik på dette opdræt, og denne sæd er nu død som følge af olieforureningen.

Hvilke konkrete foranstaltninger agter Kommissionen og helt konkret Generaldirektoratet for Fiskeri at træffe for at yde økonomisk støtte til den galiciske kystfiskerflåde samt til opdrætterne af muslinger og pighvar?

Samlet svarafgivet på Kommissionens vegne af Franz Fischlerpå skriftlige forespørgsler E-3655/02 og E-3656/02

(4. februar 2003)

Rådet vedtog den 20. december 2002 en forordning om særforanstaltninger til fremme af genopretningen af de fiskeressourcer og akvakulturanlæg, der er berørt af olieudslippet fra tankskibet Prestige(1).

Rådets forordning fastsætter ekstraordinære støtteforanstaltninger for personer og virksomheder inden for den spanske fiskeri-, skaldyrs- og akvakultursektor i de spanske kystområder, der er blevet ramt af olieudslippet fra tankskibet Prestige.

Støtteforanstaltningerne tager sigte på at:

- yde erstatning til personer og virksomhedsejere, som midlertidigt har måttet ophøre med deres aktiviteter

- støtte udskiftning af fiskeredskaber

- støtte rengøring, reparation og genopbygning af skaldyrs- og akvakulturanlæg

- yde erstatning med henblik på genindsættelse af skaldyrsbestande.

Med henblik på at fremme og fremskynde bevillingen af støtte til ofrene for forureningen indeholder denne rådsforordning derudover visse undtagelser fra de kriterier, som udgifterne skal opfylde for at kunne medfinansieres af Det Finansielle Instrument til Udvikling af Fiskeriet (FIUF) inden for rammerne af Rådets forordning (EF) nr. 2792/1999(2).

Gennem denne forordning bliver det også muligt at stille supplerende bevillinger (30 mio. EUR) til rådighed inden for rammerne af den støtte, som er fastsat i Rådets forordning (EF) nr. 2561/2001(3) om fremme af omstillingen af de fartøjer og fiskere, der indtil 1999 var afhængige af fiskeriaftalen med Marokko.

Kommissionen modtog den 14. januar 2003 en formel ansøgning fra de spanske myndigheder om at få tildelt støtte fra Den Europæiske Unions Solidaritetsfond (EUSF) for at kunne klare følgerne af Prestiges forlis.

Kommissionen erindrer om, at fondens formål er at supplere modtagerstaternes egen indsats og dække en del af deres offentlige udgifter for at hjælpe dem med at gennemføre de i EUSF-forordningens artikel 3, stk. 2,(4) fastsatte nødhjælpstiltag. I forordningens artikel 3, stk. 2, litra d), anses omgående rensning af katastrofeområder, herunder naturområder, for at være et nødhjælpstiltag. Anvendelsen af dette instrument bør hovedsagelig begrænses til større katastrofer, som har en alvorlig indvirkning på borgernes livsvilkår, det naturlige miljø eller økonomien. Regionale katastrofer, der forårsager skader til under 3 mia. EUR eller 0,6 % af bruttonationalindkomsten (BNI), kan kun under særlige omstændigheder, og såfremt et antal specifikke kriterier, som er fastsat i forordning (EF) nr. 2012/2002, artikel 2, stk. 2 (sidste sætning), er opfyldt, komme i betragtning til EUSF-støtte.

Økonomisk støtte dækker ifølge førnævnte forordning offentlige udgifter. Skader på private hjem og virksomheder, herunder indirekte opståede skader såsom skader på turismen og fiskeriindustrien, er ikke støtteberettigede. Kommissionen er imidlertid ved at behandle ansøgningen på grundlag af de modtagne oplysninger og vil afgive svar så hurtigt som muligt i overensstemmelse med de i forordningen fastsatte krav.

(1) Rådets forordning (EF) 2372/2002 af 20. december 2002 om særforanstaltninger for at yde erstatning til den spanske fiskeri-, skaldyrs- og akvakultursektor for de tab, olieudslippet fra Prestige har forårsaget, EFT L 358 af 31.12.2002.

(2) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet, EFT L 337 af 30.12.1999.

(3) EFT L 344 af 28.12.2001.

(4) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.